**Calambur**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aud la geam trecând cabrioleta

Trasă de-un armăsar cu părul sur

Și desenez în mintea mea cu creta

Un joc erotic ca un calambur

În care tu cobori ușor pe scară

Și eu te prind în brațe ca pe-un fulg,

Iar ochii indecenți și-aprinși coboară

Pe sânii goi, aproape că îți smulg

Rochița albă, maiestos mulată

Pe trupul tău de viespe și te duc

Pe-un pat de flori, pielea catifelată

S-o mângâi de la talpă la năsuc.

- Mai mult decât erotică iubirea

Își unduiește șoldurile și

Te scoate-ncet din minți, te pierzi cu firea,

Pe sânii goi atâtea poezii,

Cum nu s-au scris pe lumea asta încă,

S-ar naște sub săruturi, guri de jar

Din Groapa Marianelor, adâncă

Ar respira delir, ar bea nectar.

Puțin pervers, dar totuși prea cuminte,

E gândul dimineților, îți jur,

Tu ești plecat, dar eu păstrez în minte

Căldura ta și-al trupului contur.

Ioan Grigoraș Liliana Trif